Laura Mintegi

Laura Mintegi Lakarra (Lizarra, Nafarroa Garaia, 1955eko urriaren 26a) euskal idazlea, irakaslea EHUn, eta politikaria da. Horrez gain, 2004az geroztik, Euskal PEN Klubaren presidentea da. Euskaltzaindiak euskaltzain urgazle izendatu zuen 2006an.

Jaiotzez nafarra izanagatik, Venezuelan bi urte eman zituen umetan eta gero familia Bilbo aldera mugitu ziren. Ordutik aurrera Algortan bizi da. Euskara Bilbon ikasi zuen hamazazpi urte zituela.

 Unibertsitateko irakaslea 
Historia ikasi zuen Deustuko Unibertsitatean (1978), eta gero 1999an Subjektibitatea nobelagintzan. Stephen Crane-ren "The Red Badge of Courage" izenburuko tesia aurkeztu zuen EHUn, Nikolas Xamardo-ren zuzendaritzapean. 1981. urteaz geroztik Euskal Herriko Unibertsitateko Hizkuntzaren eta Literaturaren Didaktika Saileko irakaslea da. Saileko zuzendaria izan zen 1999tik 2006ra eta berriz ere 2010etik gaur egun arte. 

1996an Euskal Herriko Unibertsitatearen euskara-plana diseinatu zuen batzordean parte hartu zuen. 1996/97 ikasturtean 9.186 ikasle bakarrik ari ziren euskaraz ikasten EHUn (EHUn ikasten ari ziren ikasleen %15). Euskal Herriko Unibertsitateak (EHU) euskara karrera guztietan sartzeko plana diseinatu zuen batzordeko partaideak Pilartxo Etxeberria, Iñaki Alegria eta Laura Mintegi bera izan ziren. Plan hark emaitza nabarmenak lortuko zituen gero hurrengo urteetan. 

 Idazlea 
Literatur sari batzuk bereganatu ditu, horien artean Azkue Nobela Saria, Donostia Hiria Saria eta Jon Mirande Saria eta 2022an Urrezko Luma, ibilbide literarioa saritzeko. Beste hainbat saritan epaimahaikidea izan da, hala nola Maria Maeztu narratiba sarian, Joseba Jaka bekan, Rikardo Arregi kazetaritza sarian, Anton Abadia sarian eta René Cassin Giza Eskubideen Sarian.

Ohiko kolaboratzailea da hedabideetan, hala ikus-entzunezkoetan (ETB, Hamaika Telebista, Bizkaia Irratia, Egin Irratia, Bilbo Hiria Irratia, Euskalerria irratia eta Euskadi Irratia), nola idatzizkoetan ere (Anaitasuna, Argia, Susa, Ttu-ttuá, Egin, Euskaldunon Egunkaria, Gara, Berria, Jakin, Hegats eta beste).

 Politikaria (2012-2014) 
2012ko urriaren 21ean egindako Eusko Legebiltzarrerako hauteskundeetan legebiltzarkide aukeratu zuten EH Bildu koalizioaren aldetik, koalizioko lehendakarigai moduan aurkeztuta. Legegintzaldi hartan, EH Bildu taldeko bozeramaile moduan jardun zuen, harik eta 2014ko uztailean, arrazoi pertsonalengatik, legebiltzarkide kargua uztea erabaki zuen arte.

 Lanak 
Euskal komunitate zientifikoaren Inguma datu-basean, 40 lan baino gehiago azaltzen dira, Laura Mintegiren produkzioa Inguma datu-basearen arabera (>40 produktu) berak idatzitakoak.

 Narrazioa 
 Ilusioaren ordaina (1983, Erein)

 Nobela 
 Bai... baina ez (1986, Susa): Berrargitalpena Elkarlanean 1999
 Legez kanpo (1991, Elkar)
 Nerea eta biok (1994, Txalaparta)
 Sisifo maite minez (2001, Txalaparta)
 Ecce homo (2006, Txalaparta)
 Akabo (2025, Txalaparta)

 Saiakera 
 Sujektibitatea euskal nobelagintzan: Stephen Crane-ren "The Red Badge of Courage" (1999, EHU)

 Biografia 
 Julene Azpeitia (1988, Eusko Jaurlaritza)

 Bestelako liburuak 
 Korrespondentziak, Birgit Vanderbeke eta Laura Mintegi (2016, DSS2016.eus & Erein)

 Itzulitako lana 
 La topera in...Antologia de la Narrativa Vasca Actual (1986, Edicions del Mall) (gaztelaniaz)
 Mole Hole in... Contemporary Basque Fiction (1990, University of Nevada/Reno) (ingelesez)
 Sisifo enamorado (2003, Txalaparta) (gaztelaniaz)
 Nerea and I (2005, Peter Lang, New York) (ingelesez)
 Ecce homo (2007, ONCE) (euskaraz brailleraz)
 Ecce homo (2009, Txalaparta) (gaztelaniaz)
 Sisyphus verliefd (2011, Zirimiri Press, Amsterdam) (nederlanderaz)
 Ecce homo (2012, Pahl-Rugenstein, Bonn) (alemaneraz)

 Argazkigintza 
 1980ko hamarkadaren hasieran Udako Euskal Unibertsitateko ikastaroetan argazkilari lanak egin zituen prentsa-bulegoan batez ere erretratoak egin zituen.

 Erreferentziak 

 Kanpo estekak 

  Laura Mintegi literaturaren zubitegian
  Subjektibitatea nobelagintzan. Stephen Crane-ren "The Red Badge of Courage"
  Laura Mintegi Basque Literature-n
 UEU-historikoak. Argazki bilduma.
 Elkarrizketa: Nobela bakoitza amaitutakoan beste pertsona bat naiz Berria, 2025.11.09

Kategoria:Eusko Legebiltzarreko legebiltzarkideak X. legegintzaldian
Kategoria:Euskal Herria Bilduko hautetsi ohiak
Kategoria:Euskal Herria Bilduko Bizkaiko hautetsiak
Kategoria:Euskal Herriko Unibertsitateko irakasleak
Kategoria:Euskal idazleak
Kategoria:Udako Euskal Unibertsitatea
Kategoria:Nafarroa Garaiko idazleak
Kategoria:Bizkaiko idazleak
Kategoria:Lizarratarrak
Kategoria:Bilbotarrak
Kategoria:XX. mendeko emakume idazleak
Kategoria:XXI. mendeko emakume idazleak
Kategoria:XX. mendeko Euskal Herriko idazleak
Kategoria:XXI. mendeko Euskal Herriko idazleak
Kategoria:Emakume argazkilariak
Kategoria:Euskarazko eleberrigileak
Kategoria:Euskarazko tesi egileak
Kategoria:Asti Leku Ikastolako irakasleak